B4-0834, 0835, 0836, 0837, 0859 και 0860/96

Ψήφισμα σχετικά με την επανεξέταση των περιβαλλοντικών προδιαγραφών της ΕΕ με στόχο την προσαρμογή τους στις υψηλότερες εθνικές προδιαγραφές των τριών νέων κρατών μελών

Το Ευρωπαϊκό Κοινοβούλιο,

- επισημαίνοντας το ψήφισμά του της 18ης Ιανουαρίου 1994 σχετικά με τις περιβαλλοντικές πτυχές της διεύρυνσης της Κοινότητας με την προσχώρηση της Σουηδίας, της Αυστρίας, της Φινλανδίας και της Νορβηγίας ((ΕΕ C 44 της 14.2.1994, σελ. 49,)),

- έχοντας υπόψη τις πράξεις για την προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση ((EE C 241 της 29.8.1994)),

- έχοντας υπόψη το ψήφισμά του σχετικά με το πρόγραμμα εργασίας της Επιτροπής και το ετήσιο νομοθετικό πρόγραμμα για το 1995 ((ΕΕ C 225 της 30.8.1995, σελ. 50)) καθώς και την κοινή δήλωση για το ετήσιο νομοθετικό πρόγραμμα και λοιπές δραστηριότητες για το 1995 (( ΕΕ C 225 της 30.8.1995, σελ. 1)),

- έχοντας υπόψη το πέμπτο περιβαλλοντικό πρόγραμμα δράσης της ΕΕ το οποίο ορίζει ως κοινούς στόχους των κρατών μελών τη βιωσιμότητα και τη θέσπιση περιβαλλοντικών προδιαγραφών υψηλού επιπέδου,

A. λαμβάνοντας υπόψη ότι οι χώρες που προσχώρησαν στην Ένωση την 1η Ιανουαρίου 1995 διαθέτουν εν μέρει περιβαλλοντικές προδιαγραφές που εξασφαλίζουν σε πολλούς τομείς υψηλότερο επίπεδο περιβαλλοντικής προστασίας σε σύγκριση με τις ισχύουσες στην Κοινότητα, και ότι στο πλαίσιο των διαπραγματεύσεων για την ένταξη αποφασίστηκε ότι τα νέα κράτη μέλη μπορούν να διατηρήσουν τις υψηλότερες περιβαλλοντικές τους προδιαγραφές επί μεταβατική περίοδο 4 ετών,

Β. λαμβάνοντας υπόψη ότι η Ευρωπαϊκή Ένωση δεσμεύτηκε ταυτόχρονα να επανεξετάσει κατά τη διάρκεια της τετραετούς μεταβατικής περιόδου τις προϋπάρχουσες νομοθετικές της διατάξεις με στόχο την αναβάθμιση των περιβαλλοντικών προδιαγραφών που ισχύουν στην Ένωση ούτως ώστε να προσαρμοστούν στο επίπεδο των νέων κρατών μελών,

Γ. λαμβάνοντας υπόψη ότι κατά τη διάρκεια των διαπραγματεύσεων τα υποψήφια κράτη μέλη δεν είχαν τη δυνατότητα να μετάσχουν πλήρως τόσο στην αναθεώρηση του κοινοτικού κεκτημένου όσο και στη θέσπιση νέων διατάξεων,

Δ. υπενθυμίζοντας ότι τα συμβαλλόμενα μέρη συμφώνησαν επί διαδικασίας «αναθεώρησης» της σχετικής κοινοτικής νομοθεσίας, με την πλήρη συμμετοχή των νέων κρατών μελών,

E. λαμβάνοντας υπόψη ότι η Επιτροπή έχει επανειλημμένα επισημάνει την ανάγκη αναβάθμισης των περιβαλλοντικών προδιαγραφών της Ευρωπαϊκής Ένωσης ούτως ώστε να προσαρμοστούν στο υψηλότερο επίπεδο των τριών νέων κρατών μελών[semigr ] υπενθυμίζοντας ότι η Επίτροπος Περιβάλλοντος, κ. Bjerregaard, υποσχέθηκε, τον Ιανουάριο 1995, να εντάξει την αναθεώρηση αυτή στις πρωταρχικές προτεραιότητές της,

ΣΤ. λαμβάνοντας υπόψη ότι τόσο η Επιτροπή όσο και το Κοινοβούλιο συμφώνησαν, στην κοινή τους δήλωση για το ετήσιο νομοθετικό πρόγραμμα και λοιπές δραστηριότητες για το 1995 κατά την επανεξέταση του πέμπτου προγράμματος περιβαλλοντικής δράσης, να αναπροσαρμόσουν τις προτεραιότητες της διευρυμένης Ένωσης σύμφωνα με τα νεότερα δεδομένα, λαμβάνοντας υπόψη τις υψηλότερες προδιαγραφές των νέων κρατών μελών κατά την επανεξέταση της ισχύουσας κοινοτικής νομοθεσίας ή κατά την υποβολή νέων νομοθετικών διατάξεων,

Ζ. επισημαίνοντας το αίτημα των τριών νέων κρατών μελών προς το Συμβούλιο Υπουργών στις 9 Μαρτίου 1995 και προς την Επιτροπή στις 18 Δεκεμβρίου 1995 σχετικά με την έναρξη της διαδικασίας αναθεώρησης[semigr ] λαμβάνοντας υπόψη ότι όλα τα κράτη μέλη έχουν εκφράσει την πολιτική βούληση για την επανεξέταση των περιβαλλοντικών διατάξεων που αναφέρονται στις πράξεις προσχώρησης,

Η. λαμβάνοντας υπόψη ότι μετά τη λήξη των μεταβατικών περιόδων θα πρέπει επίσης να ισχύει στα νέα κράτη μέλη η νομοθεσία της Ευρωπαϊκής Ένωσης στο σύνολό της,

Θ. λαμβάνοντας υπόψη ότι ο πληθυσμός αυτών των κρατών μελών δεν πρόκειται ποτέ να δείξει κατανόηση στο γεγονός ότι η ένταξή τους στην ΕΕ θα μπορούσε να συντελέσει στη χαλαρότερη προστασία του περιβάλλοντος, πράγμα το οποίο δικαιολογημένα θα δημιουργούσε αντιευρωπαϊκά συναισθήματα,

Ι. λαμβάνοντας υπόψη ότι ο επιδιωκόμενος στόχος είναι η ενιαία εφαρμογή του κοινοτικού κεκτημένου στον περιβαλλοντικό τομέα σε όλα τα κράτη μέλη,

ΙΑ. λαμβάνοντας υπόψη ότι σε ορισμένα τμήματα των νέων κρατών μελών επικρατούν ιδιαίτερα ευαίσθητες περιβαλλοντικές συνθήκες, πράγμα που ισχύει, κατά κύριο λόγο, στην περιοχή των Άλπεων καθώς και σε μεγάλα τμήματα της Σουηδίας και της Φινλανδίας,

1. υπενθυμίζει την άποψή του ότι η επιθυμία των χωρών που προσχώρησαν πρόσφατα στην Ένωση να διατηρήσουν και μετά την ένταξη το υψηλό τους επίπεδο περιβαλλοντικής προστασίας συνιστά νόμιμο αίτημα, το οποίο θα πρέπει να ληφθεί δεόντως υπόψη από τα αρμόδια κοινοτικά όργανα[semigr ]

2. ζητεί από την Επιτροπή να του παράσχει σαφή ανάλυση της προόδου που έχει ήδη επιτευχθεί όσον αφορά την αναθεώρηση της εν λόγω κοινοτικής νομοθεσίας, και την καλεί να υποβάλει δεσμευτικό χρονοδιάγραμμα για τη «διαδικασία αναθεώρησης»[semigr ] ζητεί, επίσης, από την Επιτροπή να δημοσιεύσει τα πρώτα αποτελέσματα της αναθεώρησης πριν από την 1η Απριλίου 1997 και να εξετάσει τα αποτελέσματα αυτά από κοινού με το Συμβούλιο Περιβάλλοντος και την Επιτροπή Περιβάλλοντος, Δημόσιας Υγείας και Προστασίας των Καταναλωτών του ΕΚ[semigr ]

3. εκφράζει την ανησυχία του για το ότι η διαδικασία επανεξέτασης της κοινοτικής νομοθεσίας είναι, κατά τα φαινόμενα, ιδιαίτερα βραδύρρυθμη και ότι εξακολουθούν να μην έχουν προκύψει συγκεκριμένα αποτελέσματα από την συμφωνηθείσα «διαδικασία αναθεώρησης»[semigr ]

4. επισημαίνει ότι η κανονική διαδικασία λήψεως αποφάσεων για την τροποποίηση των νομοθετικών διατάξεων της Ευρωπαϊκής Ένωσης είναι χρονοβόρος, και, συνεπώς, αναμένει ότι η Επιτροπή θα εξακολουθήσει να προωθεί τις σχετικές προπαρασκευαστικές εργασίες προκειμένου να είναι δυνατόν να διαβιβαστούν έγκαιρα οι απαραίτητες προτάσεις στο Κοινοβούλιο και στο Συμβούλιο[semigr ]

5. πιστεύει ότι η περαιτέρω εξέλιξη των κοινοτικών διατάξεων για την προστασία του περιβάλλοντος αποτελεί ζήτημα κοινού ενδιαφέροντος[semigr ]

6. επισημαίνει, στο πλαίσιο αυτό, ότι η διαδικασία αναθεώρησης της κοινοτικής νομοθεσίας συνιστά και για την Ευρωπαϊκή Ένωση μια ευκαιρία για την επίτευξη σημαντικής προόδου σε τομείς ουσιαστικής σπουδαιότητας της περιβαλλοντικής πολιτικής[semigr ]

7. θεωρεί δεδομένο ότι κατά τη λήξη της «διαδικασίας αναθεώρησης» θα πρέπει να έχουν ανέλθει οι ισχύουσες στην Ευρωπαϊκή Ένωση περιβαλλοντικές προδιαγραφές στο υψηλότερο επίπεδο περιβαλλοντικής προστασίας των νέων κρατών μελών[semigr ]

8. εκφράζει την επιθυμία ότι η Κοινότητα θα αναθεωρήσει και θα προσαρμόσει τις περιβαλλοντικές προδιαγραφές της υπό το πρίσμα μιας εναρμόνισης που θα εξασφαλίζει υψηλότερο επίπεδο περιβαλλοντικής προστασίας σε όλη την επικράτεια της Ένωσης[semigr ]

9. επισημαίνει ότι η μη εξεύρεση προοδευτικών λύσεων στις υπάρχουσες διαφορές της περιβαλλοντικής νομοθεσίας δεν θα οδηγήσει μόνον στην αντίδραση της κοινής γνώμης στα νέα κράτη μέλη, αλλά θα αποβεί επίσης εις βάρος της φήμης της ΕΕ στα μάτια όλων των πολιτών της[semigr ]

10. ζητεί να πληροφορηθεί από την Επιτροπή εάν, σε περίπτωση μη αναθεώρησης των εν λόγω κοινοτικών διατάξεων, θα πρέπει τα τρία νέα κράτη μέλη να εγκαταλείψουν τις αυστηρότερες προδιαγραφές τους μετά τη λήξη των μεταβατικών αυτών περιόδων[semigr ] καλεί, συνεπώς, την Επιτροπή να εξετάσει το ενδεχόμενο προσφυγής στο άρθρο 100Α, παράγραφος 4, της Συνθήκης που, μεταξύ άλλων, προβλέπει τη δυνατότητα ενός κράτους μέλους να εφαρμόζει αυστηρότερους εθνικούς κανόνες εφόσον δικαιολογούνται για λόγους προστασίας του περιβάλλοντος[semigr ]

11. εκφράζει την ελπίδα ότι η Διακυβερνητικη Διάσκεψη θα προτείνει την αναθεώρηση της Συνθήκης με στόχο τη διεύρυνση του πεδίου της επικαλούμενης περιβαλλοντικής ρήτρας που προβλέπει το άρθρο 100Α, παράγραφος 4, επιτρέποντας στα κράτη μέλη όχι μόνον να διατηρούν αλλά και να θεσπίζουν αυστηρότερες περιβαλλοντικές προδιαγραφές[semigr ]

12. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και στις κυβερνήσεις των κρατών μελών.